Чага-Байрам — албатыныҥ текши байрамы - altaicholmon\nЧага-Байрам — албатыныҥ текши байрамы\nАлтай јылтоолош аайынча Јаҥы јыл киргенине — Чага-Байрамга учурлай чӱм-јаҥ кочкор айдыҥ 14-чи кӱнинде эртен тура Горно-Алтайск калада Туу-Кайа кырда ӧткӱрилген.\nБу чӱм-јаҥда турушкан улус сӱттеҥ белетелген аш-курсакла кӱндӱлеш эткен, кыйра-јаламаларды буулаган, Алтайына бажырып, алкыш-быйанын ла албаты-јонго кӱӱнземелдерин айткан. Улус акту јӱрегинеҥ албаты-јонго амыр-энчӱ јадын-јӱрӱм, тӧрӧл ороонго ло албатыга турумкай ичкери ӧзӱм, кажы ла биледе не-неме јеткилинче болзын, мал-аш арбындай ӧссин деп кӱӱнзеген.\nАлбатыныҥ байрамыныҥ бу чӱм-јаҥын ӧткӱреринде Алтай Республиканыҥ башчызы Олег Хорохордин, Эл Курултайдыҥ председателиниҥ молјуларын бӱдӱреечи Герман Чепкин, Горно-Алтайсктыҥ администрациязыныҥ јааны Ольга Сафронова, аксакалдар ла ӧскӧ дӧ улус турушкан.\nТергеениҥ башчызы Олег Хорохординниҥ айтканыла, албаты-јон бу байрамды ачык-јарык кӱӱн-санаала уткыйт, јебрен ӧйлӧрдӧҥ бери улалып келген јаҥжыгулар албаты бойыныҥ тӧрӧл јерин сӱӱп, корып ла чеберлеп турганын керелейт.\nГерман Чепкинниҥ шӱӱлтезиле, Чага-Байрам албатыныҥ эҥ сӱӱген байрамдарыныҥ бирӱзи болуп јат. Улус Ак байрамла келер ӧйгӧ ижемјилерин, јадын-јӱрӱм јакшы јанындӧӧн кубуларын колбойт.\nБыјыл коронавирус деген оору-јобол таркап турганынаҥ улам, бу байрамга учурлалган керек-јарактар онлайн аайыла ӧткӧн.\nУй јылда јадын-јӱрӱмис амыр-тыш болзын, коронавирус деген оору-јобол јоголып барзын, мал-ажыс кыш-јастаҥ јакшы кӱчтӱ чыксын, улустыҥ ару амадулары јӱрӱмде бӱтсин!